b"\n_START_ARTICLE_\nFra Filippo Lippi\n_START_SECTION_\nBiografi\n_START_PARAGRAPH_\nLippi var s\xc3\xb8nn av slakteren Tommaso og konen hans. Han ble oppdratt av tanten Mona Lapaccia fordi foreldrene d\xc3\xb8de da han var barn. _NEWLINE_I 1420 gikk han i kloster i Santa Maria del Carmine i Firenze. I kunstbiografien Le vite de' pi\xc3\xb9 eccelenti architetti, pittori et scultori italiani (De ypperste italienske arkitekters, maleres og billedhuggeres liv) forteller Giorgio Vasari at i stedet for \xc3\xa5 studere, brukte han tiden p\xc3\xa5 \xc3\xa5 rable ned bilder i b\xc3\xb8ker. Forstanderen i munkeklosteret ga ham etter hvert muligheten til \xc3\xa5 l\xc3\xa6re \xc3\xa5 male._NEWLINE_S\xc3\xa5 sluttet Lippi \xc3\xa5 g\xc3\xa5 i kloster, men han var fortsatt troende. I 1439 skrev han at han er den fattigste munken i Firenze, og opptatt med seks gifteklare nieser. I 1452 fikk han jobben som kapellan i nonneklosteret i Johanneskirken i Via San Gallo i Firenze. I 1457 ble han bestyrer for kirken San Quirico i Legnaia, noe som tidvis ga ham god inntekt, selv om han skal ha slitt med d\xc3\xa5rlig r\xc3\xa5d fordi han stadig brukte penger. Han skal delvis ha f\xc3\xb8rt et uregelmessig og omflakkende liv. Fra juni 1456 var Lippi kapellan ved Santa Margherita-klosteret i Prato, som ligger n\xc3\xa6r Firenze. Her kom han i forhold til nonnen Lucrezia Buti, som han bortf\xc3\xb8rte til eiendommen sin. De fikk s\xc3\xb8nnen Filippino. _NEWLINE_Fra 1465 til 1467 studerte Sandro Botticelli hos Fra Filippo Lippi._NEWLINE_Til hans tidlige arbeider, som er tydelig inspirert av Fra Angelico, h\xc3\xb8rer de sterkt stemningsfulle bildene av Madonna som tilber jesusbarnet ute i naturen. Siden ble bibelske scener i stigende grad p\xc3\xa5skudd til fremstilling av verdslig prakt. Hans bilder er perspektivisk n\xc3\xb8yaktige og fulle av detaljglede. I sine siste leve\xc3\xa5r smykket han koret i Spoletos domkirke med fresker (1467\xe2\x80\x9369) over Marias liv, et h\xc3\xb8ydepunkt i hans livsverk.\n_START_SECTION_\nVasari som biograf\n_START_PARAGRAPH_\nModerne biografer tror ikke helt p\xc3\xa5 Vasaris romantiske fortellinger om Filippo Lippi. Vasari er den eneste som skriver at han skal ha bes\xc3\xb8kt Ancona og Napoli, der han skal ha blitt tatt av pirater og satt til slaveri, men ble l\xc3\xb8slatt fordi han var s\xc3\xa5 dyktig til \xc3\xa5 tegne portretter. Ut fra denne fortellingen som ett eksempel, er det grunn til \xc3\xa5 tro at perioden fra 1431 til 1437 ikke er dokumentert klart nok."